b'\n_START_ARTICLE_\nKozjanski odred\n_START_SECTION_\nUstanovitev in delovanje\n_START_PARAGRAPH_\nOb ustanovitvi je imel odred 2 bataljona, 3. so ustanovili 22. junija; 4. bataljon, ki je bil ustanovljen sredi septembra, pa je kmalu nato od\xc5\xa1el v 14. divizijo._NEWLINE_Odred je 9. junija z zavzetjem nem\xc5\xa1ke oro\xc5\xbeni\xc5\xa1ke postaje v Jurklo\xc5\xa1tru uni\xc4\x8dil prvo sovra\xc5\xbenikovo postojanko na Kozjanskem. Med 6. in 16. julijem je zavzel kar 10 sovra\xc5\xbenikovih postojank in s tem izoblikoval prvo osvobojeno ozemlje na Kozjanskem, ki je bilo tisti \xc4\x8das edino ve\xc4\x8dje osvobojeno ozrmlje na \xc5\xa0tajerskem, ki pa se je z osvoboditvijo Kozjega,  Koprivnice in Podsrede septembra 1944 samo \xc5\xa1e raz\xc5\xa1irilo. _NEWLINE_Od 142 borcev ob ustanovitvi odreda se je \xc5\xa1tevil\xc4\x8dno stanje do avgusta pove\xc4\x8dalo na 1100 borcev, vendar pa je bilo samo okoli 350 oboro\xc5\xbeenih. V odredu so se veliko ukvarjali z mobilizacijo v NOV; od konca aprila do srede julija 1944 so na primer zbrali ve\xc4\x8d kot 500 ljudi. Novince so v glavnem po\xc5\xa1iljali \xc4\x8dez Savo na Dolenjsko, manj pa v 14. divizijo in v Kamni\xc5\xa1ko-zasavski odred._NEWLINE_Kozjanski odred je imel v svoji sestavi tudi specialni vod, ustanovljen avgusta 1944 in minerski vod, ki je neprenehoma ru\xc5\xa1il komunikacije na Kozjanskem in \xc5\xbeelezni\xc5\xa1ko progo Dobova - Zidani Most - Celje. Prek radijske postaje so imeli zvezo z Glavnim \xc5\xa1tabom, IV. operativno cono in 14. divizijo. V lastni tehniki so tiskali glasilo Od Savinje do Sotle._NEWLINE_Dne 2. aprila 1945 so ustanovili posebno pohodno enoto, imenovano Kozjanska grupa; sestavljena je bila iz 2. bataljonov Kozjanskega odreda in bataljona Kozjanskega vojnega podro\xc4\x8dja. Kozjanska grupa je po enomese\xc4\x8dnem pohodu \xc4\x8dez Hrva\xc5\xa1ko pri\xc5\xa1la v Prekmurje. Tu so izku\xc5\xa1eni borci Kozjanske grupe sodelovali pri ustanavljanju komand mest v osvobojenem Prekmurju. Borci 1. in 2. bataljona so tvorili novo jedro pri ustanavljanju Prekmurske brigade in 5. bataljona 3. brigade narodne obrambe._NEWLINE_Po prihodu Kozjanske grupe v Prekmurje so na Kozjanskem 27. aprila 1945 ustanovili nov Kozjanski partizanski odred sestavljen iz 2 bataljonov. Odredu pa sta se nato priklju\xc4\x8dila \xc5\xa1e Avstrijska \xc4\x8deta in Ruski bataljon. Odred je 10. maja vkorakal v Celje in \xc5\xa0tore 28. maja pa so ga razpustili in mo\xc5\xa1tvo vklju\xc4\x8dili v KNOJ.'